

**Lendva Község 29. ünnepe**

A díjazottak méltatása

Lendva Község díszpolgári címét **dr. Simon Rečnik** kapja

Dr. Simon Rečnik, a Lek szilárd termékek és fertőzésgátló szerek üzemének igazgatója, a Sandoz Slovenia vezetőségének tagja, aki a gazdasági, tudományos és társadalmi élet területén elért kiemelkedő eredményeiért, továbbá Lendva község fejlődéséhez, valamint a hazai és külföldi hírnevéhez és ismertségéhez való rendkívüli hozzájárulásáért érdemelte ki a kitüntetést.

A szerves kémia tudományos doktoraként, szakmai és vezetői munkája révén jelentősen hozzájárult a gyógyszeripar és a község gazdasági fejlődéséhez. Vezetése alatt a lendvai szilárd termékek egysége a Sandoz csoport szilárd gyógyszeripari termékek csomagolását végző, legátfogóbb gyógyszerportfólióval bíró, legnagyobb üzemévé vált.

Több mint 12 év során, a vezetése alatt a termelési volumen megötszöröződött, a foglalkoztatottak száma pedig százról több mint hatszázötvenre nőtt. Ezzel egyidejűleg számos technológiai fejlesztést és innovációt vezettek be, ami a telephelyet a világ egyik vezető gyártóközpontjává tette. Ezek a fejlesztések Lendvát felhelyezték Európa gyógyszeripari térképére, és hozzájárultak ahhoz a döntéshez, hogy további jelentős beruházások valósuljanak meg: egy csúcstechnológiai központ a hasonló biológiai hatóanyagok gyártására és egy európai high-tech laboratórium a gyógyszerek minőségellenőrzésére.

Szakmai munkája mellett a humanitárius segítségnyújtás területén is tevékeny szerepet vállal. A Rotary mozgalom sokéves tagjaként számos fontos jótékonysági projektben vett részt, és érdemeit számos díjjal ismerték el. Külön figyelmet fordít a fiatalokra, ösztönzi őket a természettudományos képzés irányába, támogatja a kutatómunkát, és lehetőségeket nyújt a helyi környezetben történő szakmai fejlődésre és elhelyezkedésre.

Dr. Simon Rečnik munkájával és példájával bizonyítja, hogy a legmagasabb színtű tudományt és a globális gyógyszerészeti szakértelmet sikeresen be lehet illeszteni a helyi környezetbe. Lendva ismertségéhez való hozzájárulása, a lakosság körében szerzett tekintélye és a közösség iránti elkötelezettsége indokolja a legmagasabb községi kitüntetés odaítélését.

Lendva Község emlékplakettjét **Balaicz Zoltán** kapja

**Balaicz Zoltán, Zalaegerszeg 2021-ben kinevezett polgármestere, Lendva Község testvérvárosának, az erdélyi Marosvásárhelynek a díszpolgára, aki Lendva Község és Zalaegerszeg város baráti együttműködésének fejlesztésében és megszilárdításában tett kiemelkedő szolgálataiért kapja a kitüntetést.**

Hosszú évek óta polgármesterként és elismert vezetőként elkötelezettségével és előrelátásával jelentősen hozzájárult a két város közötti szoros kapcsolatok kiépítéséhez. Vezetése alatt az együttműködés számos területre kiterjedt, a kultúrától kezdve a sporton és az oktatáson át a turizmusig és a gazdaságfejlesztésig. Balaicz Zoltán közös projekteken, kulturális rendezvényeken, sporteseményeken és turisztikai programokon keresztül tartós, baráti hidakat épített a két közösség lakosságát összekötő kapcsolatokban.

A kétnyelvűség és a kulturális identitás megőrzésének fontossága iránti megértése különösen értékes, hiszen a Zalaegerszeghez hasonló magyar városokkal való együttműködés erősíti a nyelv, a hagyomány és a kultúra megőrzése szempontjából fontos kapcsolatokat Lendván.

Balaicz Zoltán nyitott hozzáállása elősegítette a jó gyakorlatok cseréjét, és olyan közös kezdeményezések kidolgozását, amelyek hozzájárulnak a két város fenntartható fejlődéséhez. Munkája a közös jövő alapját képező együttműködés, barátság és kölcsönös tisztelet értékeit tükrözi.

Lendva Község plakettjét az idén **Nemes László** kapja

Nemes László magyar festő- és szobrászművész, Lendva Község területén tevékenykedő mentor és pedagógus, aki Lendva város művészeti és kulturális életének fejlődéséhez való kiemelkedő hozzájárulásáért kapja az elismerést.

Mint régóta tevékenykedő tanár és mentor, tudását és tapasztalatait arra használja fel, hogy fiatal művészeket inspiráljon, és ösztönözze az új művészgeneráció fejlődését. Különböző projekteken és mentoráláson keresztül osztja meg tapasztalatait a fiatal tehetségekkel, jelentősen hozzájárulva a lendvai művészeti élet fejlődéséhez. A községben végzett aktív, mentori és oktatói munka mellett a kezdetektől részt vesz a lendvai nemzetközi művésztelepeken, workshopokat vezet, fiatal művészeket bátorít és erősíti a helyi művészeti közösséget.

A helyi identitás, történelem és kultúra témáival átitatott művei kitörölhetetlen nyomot hagytak a térség művészeti kifejezésmódjában. A számos lendvai kiállításon, projektben és nemzetközi művésztelepen való részvétel erősítette a művészek kapcsolatrendszerét és gazdagította a régió képzőművészetét.

Nemes László művészi munkássága és tanári elhivatottsága jelentősen hozzájárult a kulturális örökség megőrzéséhez és fejlesztéséhez, ugyanakkor a helyi határokat átlépő munkásságával összekapcsolja Lendvát a tágabb művészeti világgal.

Lendva Község 2025-ös évi elismerését **Dragica Marič** veheti át

Dragica Marič, az értelmi fogyatékossággal élőkkel és az idősekkel végzett sokéves odaadó és önzetlen önkéntes tevékenységének elismeréseként kapja a díjat. A Lendvai Sožitje Egyesületben 30 évet szentelt az értelmi fogyatékossággal élőknek, 10 éve pedig a Nyugdíjas Egyesület Idősek az idősekért programjában dolgozik lelkesen. Odafigyelésével, embertársai iránti érzékével és segítőkészségével jelentősen hozzájárul a kiszolgáltatott személyek életminőségének javításához, elősegíti a különböző generációk társadalmi életbe való integrációját, és felhívja a közvélemény figyelmét a tisztelet, a megértés és a szolidaritás fontosságára. Munkáját többször is díjazták, az emberség és az elkötelezettség példaképeként pedig új önkénteseket inspirál.

Lendva Község 2025-ös évi elismerését **dr. Jožef Mursics** kapja

Dr. Jožef Mursics, gyűjtő, restaurátor és entuziaszta, aki a kulturális és néprajzi örökség megőrzéséhez való kiemelkedő hozzájárulásáért, valamint a helyi közösség ismertségéhez hozzájáruló magánmúzeum létrehozásáért veheti át a díjat. Hosszú évek óta tartó gyűjtőszenvedélyének köszönhetően magángyűjteményéből egy olyan nyilvánosan látogatható múzeumot épített fel, amely bemutatja a múlt életét és őrzi a hely identitását. Hogy megőrizze történelmi értéküket, a tárgyakat – a mezőgazdasági szerszámoktól és bútoroktól kezdve a fényképezőgépeken át az ezüstökig – restaurálja és gondozza. A múzeumot integrálja a helyi rendezvényekbe, például a falunapokba, ahol a látogatók bepillantást nyerhetnek a múltbéli életbe. Munkája gazdagítja Lendva kulturális identitását és lehetővé teszi, hogy a jövő nemzedékei megismerjék a múltat.

A község legrendezettebb településének járó 2025-ös évi elismerést **Radamos** veheti át

A Lendva község legrendezettebb településeit értékelő bizottság megállapította, hogy Radamos település rendezettségével, szervezettségével és eredményeivel túlmutat a község határain, és példát mutat a község más települései és helyi közösségei számára. Központi létesítményeivel és funkcióival egy rendezett urbánus település arculatát veszi fel, így egyre vonzóbb lesz a jelenlegi és az új lakosok számára.

A díj további ösztönzés a lakosok, a helyi közösség vezetése és az egyesületek számára, hogy továbbra is aktívan hozzájáruljanak a hely arculatának javításához, és az egész község még ismertebbé, vonzóbbá és kívánatosabbá válásához.

Lendva Község 2025-ös polgármesteri elismerését **Kepe Kocon Lili** kapja

Lendva Község polgármesteri díját a társadalmi integráció elősegítése, a magyar nyelv és a magyar kulturális örökség megőrzése érdekében végzett sokéves elkötelezett munkájáért Kepe Kocon Lili veheti át. Az elismertnek kiemelkedő szerepe volt a Magyar Nemzetiségi Művelődési Intézet megalapításában és fejlesztésében, annak sokéves munkatársaként és igazgatójaként pedig jelentősen hozzájárult a kulturális programok fejlesztéséhez, a községben élő magyarság identitásának megszilárdításához és a helyi közösség kohéziójának erősítéséhez.

Lendva Község 2025-ös polgármesteri elismerésében részesül **Požgai Horvat Olga**

Lendva Község polgármesteri elismerését a minőségi egészségügyi ellátás biztosítása és a helyi közösség egészségének megőrzése érdekében végzett sokéves odaadó munkájáért Požgai Horvat Olga kapja. A Lendvai Egészségház sokéves dolgozójaként és igazgatójaként jelentős mértékben hozzájárult a község egészségügyi szolgáltatásainak fejlesztéséhez. Megbízási idejét a legnagyobb projekt kezdetével – a bővítés alapkőletételével – fejezte be, és mindig is elkötelezett volt, hogy minden lakos számára minőségi és hozzáférhető egészségügyi ellátást biztosítsanak.

Lendva Község 2025-ös polgármesteri elismerésében részesül **Živko Stanič**

A polgármesteri díjat Živko Staniča szlovén függetlenségi háború alatt a lendvai régió védelmében nyújtott kiemelkedő hozzájárulásáért veheti át. A területvédelem tagjaként kulcsszerepet játszott a petesházi híd blokádjának megszervezésében és végrehajtásában, és megakadályozta, hogy a Jugoszláv Néphadsereg csapatai átkeljenek a Mura folyón. Tudásával, elszántságával és bátor magatartásával jelentősen hozzájárult a határvidék sikeres védelméhez és a béke megőrzéséhez Lendva községben.

Lendva Község 2025-ös polgármesteri elismerésében részesül **Franc Žižek**

Lendva község polgármesteri elismerését a haza védelméhez való hozzájárulásért és a függetlenség időszakában tanúsított kivételes elkötelezettségért Franc Žižekkapja. Lendva község népvédelmi titkárságának titkáraként és a Muravidéki Honvédség Manőverstruktúrájának tagjaként jelentősen hozzájárult a polgári védelem megszervezéséhez és irányításához. A függetlenségi háború kulcsfontosságú pillanataiban hatékonyan koordinálta a mozgósítást, a polgári védelmet és más tevékenységeket, amelyek hozzájárultak a község és a Szlovén Köztársaság lakosainak biztonságához.

Lendva Község 2025-ös polgármesteri elismerésében részesül **Gömbös Géza**

A polgármesteri elismerést a település és a község fejlődésében való több mint negyvenéves aktív részvételéért Gömbös Géza veheti át. A Petesházi Helyi Közösség sokéves elnökeként jelentősen hozzájárult a falu fejlődéséhez, a lakosok életminőségének javításához és a tiszta környezet megőrzéséhez. Rendíthetetlen elkötelezettségével, felelősségtudatával és szervezőképességével hozzájárult Petesháza ismertségének megteremtéséhez, valamint számos közösségerősítő esemény és kezdeményezés központi láncszemévé vált.

Lendva Község 2025-ös polgármesteri elismerésében részesül **Irena Cuk**

A polgármester elismerését az 1982 óta sikeresen épített kiváló vállalkozói pályafutásáért Irena Cuk veheti át. Kreativitásával, szakértelmével és elkötelezettségével jelentősen hozzájárult a virágkereskedelem fejlődéséhez és a kézművesség erősödéséhez a községben és azon túl. Munkája, a közismert virágüzlet és a borászati hagyományok megőrzése gazdagítja a község arculatát, kitartása és az együttműködésre való nyitottsága pedig inspiráló példa a helyi közösség számára.

Lendva Község 2025-ös polgármesteri elismerésében részesül **Tadej Törnar**

Tadej Törnar a hegymászás iránti kiemelkedő elkötelezettségéért és a Lendvai Hegymászó Egyesületben végzett aktív munkájáért polgármesteri elismerésben részesül. Ígéretes túrázóként és túravezetőként túrákat vezet és szervez, és a fiatalokat a hegyek felfedezésére ösztönzi. Energiája, szakmaisága és kitartása gazdagítja az egyesület tevékenységét, erősíti az együttműködést más hegymászó szervezetekkel, és hozzájárul a turizmus és a természet szeretetének fejlesztéséhez községünkben.

Lendva Község 2025-ös polgármesteri elismerésében részesül **Doroteja Vegi**

Doroteja Vegi a polgármesteri elismerést a Nemzetközi Kartográfiai Szövetség által szervezett Barbara Petchenik nemzetközi művészeti versenyen elért kiemelkedő eredményéért veheti át. A Lendvai 1. Számú Kétnyelvű Általános Iskola hétéves tanulója az Érezzen a világ velem című alkotásával, ami Romana Lebar mentorálásával készült, a 3. díjat nyerte el. A tanuló az alkotással kiválóan képviselte Szlovéniát, bizonyította kivételes kreativitását és helyismeretét, valamint azt is, hogy hogyan lehet egy gyermek szemszögéből kreatívan ábrázolni a világot.

**Emlékplakettek**

10 éves működése alkalmából emlékplakettet vehet át a **Turisztikai szövetség Lendva várja Önt.**

10 éves működése alkalmából emlékplakettet vehet át a **"Harangvirág" Turisztikai és Művelődési Egyesület Radamos**

20 éves működése alkalmából emlékplakettet vehet át a **Pomurje Horvát Kultúregyesület.**

20 éves működése alkalmából emlékplakettet vehet át a **Lóbarátok egyesülete.**

30 éves működése alkalmából emlékplakettet vehet át a **Közigazgatási Egység Lendva.**

30 éves működése alkalmából emlékplakettet vehet át a **Moto klub Lindau Lendava – Lendva.**

30 éves működése alkalmából emlékplakettet vehet át a **Petőfi Sándor Művelődési Egyesület Völgyifalu Népdalköre.**

35 éves működése alkalmából emlékplakettet vehet át a **Csentei szőlőtermelők egyesülete.**

40 éves működése alkalmából emlékplakettet vehet át az **Önkéntes tűzoltóegylet Kót.**

50 éves működése alkalmából emlékplakettet vehet át a **Nyugdíjasok egyesülete Lendva.**

70 éves működése alkalmából emlékplakettet vehet át a **Tűzoltószövetség Lendva.**

90 éves működése alkalmából emlékplakettet vehet át az **Önkéntes tűzoltóegylet Alsólakos.**

100 éves működése alkalmából emlékplakettet vehet át az **Önkéntes tűzoltóegylet Csente.**

100 éves működése alkalmából emlékplakettet vehet át az **Önkéntes tűzoltóegylet Felsőlakos.**

100 éves működése alkalmából emlékplakettet vehet át az **Önkéntes tűzoltóegylet Hotiza.**

100 éves működése alkalmából emlékplakettet vehet át az **Önkéntes tűzoltóegylet Petesháza.**